Klaus Kjær (DF), 2001-04-20:
Forespørgslen sætter fokus på den megen kritik, der igennem snart mange år har været af arbejdsformidlingens evne til at aktivere arbejdsløse til at komme i varig beskæftigelse på det ordinære arbejdsmarked.
Kritikken går især på, at den arbejdsløse ofte kastes fra det ene kursus til det andet, uden at der er en målrettet aktiveringsplan, og uden at det fører til varig beskæftigelse i ordinært arbejde.
Det fører til frustration og manglende motivation hos den arbejdsløse.
Meget ofte er der tale om kurser, som ikke udvider den arbejdsløses kompetence, fordi den arbejdsløse i forvejen har en faglig baggrund og erfaring, hvor kurset ikke tilføjer ham nye udviklingsmuligheder.
Som eksempel herpå kan nævnes edb-kurser på det helt grundlæggende plan, hvor den ledige i forvejen har en meget mere vidtgående erfaring.
Det kan også være såkaldte kurser, der reelt ikke har noget indhold, f.eks. de seneste tiltag om, at selve det at søge job indgår som en del af aktiveringen.
Det er klart, at det ikke kan blive ved med at fortsætte på denne måde, og at der i langt højere grad bør arbejdes målrettet med individuelle handleplaner, og at der skal strammes op på procedurerne for at skaffe de arbejdsløse bedre muligheder for varig beskæftigelse, også gerne så hurtigt som muligt.
Regeringen har da også erkendt, at der er behov for en nyorientering af arbejdsmarkedspolitikken og en grundig oprydning i de gældende regler.
På længere sigt så vi gerne i Dansk Folkeparti, at der om nødvendigt skete en egentlig udlicitering af arbejdsformidlingen, hvor effektiviteten af aktiveringsindsatsen kom under konkurrence, og hvor indsatsen blev målt på, hvor mange det rent lykkedes at få i varig og ordinær beskæftigelse.
Både ministeren og hr. Bjarne Laustsen har nævnt muligheden for honorering af aktører i højere grad efter, hvor mange der kommer i ordinært arbejde.
Det er da et skridt på vejen, og det synes jeg da er en god udmelding, som vi gerne vil være med til at arbejde videre på.
Den øgede konkurrence, der bliver omkring det spørgsmål, fremmer nemlig aktiveringen, som fører til reelle job.
Det er klart, at der inden for en kort tid bør gøres noget for at stramme op inden for det eksisterende system, og at regeringen tager initiativer til at udforme en ny arbejdsmarkedspolitik i samarbejde med arbejdsmarkedets parter og Folketingets partier.
Nu er der så kommet et forslag på bordet, som skulle omfatte alle, og det synes jeg da er ganske udmærket.
Lad så mange deltage i denne debat, som skal pågå fremover.
Jeg synes, der har været nogle positive meldinger fra ministeren, herunder en høj prioritering af kompetenceløft og inddragelse af medarbejderen i individuelle handleplaner, hvor der tages udgangspunkt i medarbejderens evner og ønsker.
Det lyder næsten, som om man ønsker at overføre principperne for revalideringsområdet til aktiveringsområdet i hvert fald for en kortere periode, men jeg må tage afstand fra nogle tanker, som specielt Enhedslisten har været inde på, om, at arbejdsløshed ligefrem skulle være en egentlig revalideringsgrund, som skulle føre til et uddannelsesforløb over en længere årrække.
Vi kan ikke støtte SF's forslag til vedtagelse, da vi ikke ønsker et bundet mandat til, hvad den videre debat skal indeholde, og af samme årsag kan vi stemme for regeringspartiernes forslag til vedtagelse.